DA Den Europæiske Unions Tidende C 5/1

UDTALELSE Nr. 7/2015

(artikel 287, stk. 4, andet afsnit, og artikel 322, stk. 2, i TEUF)

om forslag til Rådets forordning om ændring af forordning (EU, Euratom) nr. 609/2014 om metoderne og proceduren for overdragelse af de traditionelle egne indtægter og egne indtægter fra moms og BNI og om foranstaltningerne for at opfylde likviditetskrav

(2016/C 5/01)

INDHOLD

Punkt Side INDLEDNING 1-4 2 GENERELLE BEMÆRKNINGER 5 2 SÆRLIGE BEMÆRKNINGER 6-23 3 Fremrykning af tolvtedele af egne indtægter fra moms og BNI 6-8 3 Standardisering af de årlige justeringer af egne indtægter fra moms og BNI 9-11 3 Udsættelse af forældelsen af BNI-oplysninger i det fjerde år efter et givet regnskabsår 12-14 3 Ændringer af morarenter ved for sen overdragelse af beløb 15-17 4 Mulighed for at fritage medlemsstaterne for økonomisk ansvar i tilfælde af henstand med bogføring eller udskudt anmeldelse af toldskylden for ikke at påvirke strafferetlige undersøgelser 18-20 4 En forhøjelse af tærsklen for indberetning af uinddrivelige beløb 21-23 4 KONKLUSION 24 5

REVISIONSRETTEN FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde (TEUF), særlig artikel 287, stk. 4, andet afsnit, og artikel 322, stk. 2,

under henvisning til Kommissionens forslag (1),

under henvisning til Rådets anmodning om en udtalelse om ovennævnte forslag, som Revisionsretten modtog den 22. september 2015,

under henvisning til de udtalelser, som Revisionsretten tidligere har afgivet om ordningen for de Europæiske Fællesskabers egne indtægter (2) —

VEDTAGET FØLGENDE UDTALELSE:

INDLEDNING

1. Den 14. september 2015 vedtog Kommissionen forslag til Rådets forordning om ændring af Rådets forordning (EU, Euratom) nr. 609/2014 (3) om metoderne og proceduren for overdragelse af de traditionelle egne indtægter og egne indtægter fra moms og BNI og om foranstaltningerne for at opfylde likviditetskrav.

2. Forordning (EU, Euratom) nr. 609/2014 vil erstatte Rådets forordning (EF, Euratom) nr. 1150/2000 (4) og træde i kraft samme dag som Rådets afgørelse 2014/335/EU, Euratom (5), når denne afgørelse er blevet godkendt af alle medlemsstaterne i overensstemmelse med deres respektive forfatningsmæssige bestemmelser (6). De foreslåede ændringer vedrører derfor ikke og indvirker ikke på de for øjeblikket gældende regler.

3. Forordning (EU, Euratom) nr. 609/2014 fastsætter reglerne for overdragelse af egne indtægter (herunder tidsrammer for overdragelse, justeringer, morarenter ved for sen overdragelse og uinddrivelige beløb) og foranstaltningerne for at opfylde Kommissionens likviditetsbehov. Den indeholder også andre praktiske bestemmelser for medlemsstaternes opbevaring af bilag, administrativt samarbejde i forbindelse med de oplysninger, medlemsstaterne afgiver, og regler om det regnskab, som medlemsstaterne skal føre over egne indtægter.

4. De væsentlige ændringer, Kommissionen foreslår, er følgende: — fremrykning af tolvtedele af egne indtægter fra moms og BNI — standardisering af de årlige justeringer af egne indtægter fra moms og BNI — udsættelse af forældelsen af BNI-oplysninger i det fjerde år efter et givet regnskabsår — ændringer af morarenter ved for sen overdragelse af beløb — mulighed for at fritage medlemsstaterne for økonomisk ansvar i tilfælde af henstand med bogføring eller udskudt anmeldelse af toldskylden for ikke at påvirke strafferetlige undersøgelser — forhøjelse af tærsklen for indberetning af uinddrivelige beløb.

GENERELLE BEMÆRKNINGER

5. I sin udtalelse nr. 7/2014, nr. 2/2012, nr. 2/2008 og nr. 2/2006 udtrykte Retten bekymring over kompleksiteten og den manglede gennemsigtighed i ordningen for egne indtægter, som finansierer EU's budget. De foreslåede ændringer ændrer ikke den gældende ordning væsentligt, de tager blot fat på en række elementer i overdragelsen af de beløb, der anmodes om. Nogle af de foreslåede ændringer kan måske afhjælpe Kommissionens behov med hensyn til likviditet og likviditetsstyring. Retten noterer også, at nogle af de foreslåede ændringer vedrører forhold, som Retten har påpeget i tidligere udtalelser, årsberetninger og særberetninger.

SÆRLIGE BEMÆRKNINGER

Fremrykning af tolvtedele af egne indtægter fra moms og BNI

6. I henhold til forordning (EU, Euratom) nr. 609/2014 kan Kommissionen opfordre medlemsstaterne til at fremrykke krediteringen af en tolvtedel af de beløb, der i budgettet er opført som egne indtægter fra moms og egne indtægter fra BNI, med én eller to måneder i et regnskabsårs første kvartal. Dette indebærer i praksis, at Kommissionen kan fremrykke to tolvtedele i det første kvartal. Kommissionen skal underrette medlemsstaterne på forhånd og senest to uger før den ønskede kreditering.

7. Kommissionen foreslår, at det beløb, der kan fremrykkes, øges fra to tolvtedele til tre, og at perioden udvides fra et regnskabsårs første kvartal til de første seks måneder. Tidsfristen på to uger for underretning af medlemsstaterne opretholdes. I praksis vil Kommissionen i de første seks måneder af et regnskabsår når som helst kunne fremrykke op til tre tolvtedele, hvis den underretter medlemsstaterne herom mindst to uger forinden.

8. Retten mener, at Kommissionen bør kunne anmode om at få overdraget de kontante midler, der er nødvendige for at kunne finansiere betalingsanmodningerne rettidigt. Men da dette kan give likviditetsvanskeligheder i medlemsstaterne, bør Kommissionen udarbejde en ordning, som sikrer, at dens likviditetsbehov planlægges bedre, og forlænge mindstefristen for underretning om supplerende tolvtedele.

Standardisering af de årlige justeringer af egne indtægter fra moms og BNI

9. I henhold til artikel 10 i forordning (EF, Euratom) nr. 1150/2000 sker der hvert år den første arbejdsdag i december en justering (7) af egne indtægter fra moms og BNI. Justeringerne varierer fra år til år og kan enten være positive (ensbetydende med større betalinger fra medlemsstaterne) eller negative (ensbetydende med, at der skal refunderes beløb til medlemsstaterne). Justeringerne kan resultere i meget store beløb. Rådet vedtog derfor forordning (EU, Euratom) nr. 1377/2014 om ændring af forordning (EF, Euratom) nr. 1150/2000, der giver medlemsstaterne mulighed for (med tilbagevirkende kraft fra den 30. november 2014) under usædvanlige omstændigheder at overdrage justeringsbeløbene indtil den første arbejdsdag i september i det efterfølgende år. I udtalelse nr. 7/2014 noterede Retten, at denne ændring kunne gøre ordningen for egne indtægter mere kompleks.

10. Ifølge dette forslag vil Kommissionen beregne moms- og BNI-justeringerne (8) og formelt meddele medlemsstaterne de endelige beløb i januar i år n + 1. Samtidig fremlægger Kommissionen en beregning over, hvordan det samlede justeringsbeløb skal fordeles mellem medlemsstaterne i forhold til deres respektive andel af medlemsstaternes samlede BNI i regnskabsåret år n + 1.

11. Med dette forslag er der ikke behov for et ændringsbudget, og Kommission afhjælper justeringsbeløbenes indvirkning på medlemsstaternes likviditetsbehov (9). Forslaget gør det også muligt at forlænge perioden mellem underretningsdatoen (før den 1. februar) og det tidspunkt, hvor medlemsstaterne skal overdrage beløbene (den 1. juni), og reducerer således den budget- og likviditetsmæssige usikkerhed i medlemsstaterne. Retten anser dette forslag for et skridt fremad med hensyn til forenkling af ordningen for egne indtægter.

Udsættelse af forældelsen af BNI-oplysninger i det fjerde år efter et givet regnskabsår

12. I henhold til forordning (EU, Euratom) nr. 609/2014 kan der kun tages hensyn til ændringer i BNI-dataene indtil den 30. september i det fjerde år efter et givet regnskabsår.

13. Kommissionen foreslår, at denne frist forlænges til den 30. november i det fjerde år efter et givet regnskabsår.

14. Da medlemsstaterne indberetter BNI-dataene den 22. september (10), vil Kommissionen måske ikke have tilstrækkelig tid til at vurdere dem, før de bliver forældede. Retten hilser derfor den foreslåede forlængelse velkommen.

Ændringer af morarenter ved for sen overdragelse af beløb

15. Forordning (EU, Euratom) nr. 609/2014 fastsætter en grundsats for morarenter (den rentesats, som Den Europæiske Centralbank — eller for ikke-eurolandes vedkommende den respektive centralbank — anvender på de vigtigste refinansieringstransaktioner) forhøjet med 2 procentpoint og en stigning på 0,25 procentpoint for hver måneds forsinkelse. Satsen anvendes på hele forsinkelsesperioden (fra forfaldsdatoen til den dato, hvor beløbet krediteres endeligt i Kommissionens regnskab).

16. Kommissionens forslag forhøjer stigningen fra 2 til 3,5 procentpoint, men opretholder den månedlige stigning på 0,25 procentpoint. Desuden foreslår den at begrænse de samlede stigninger til 20 procentpoint.

17. I forbindelse med anvendelsen af morarenter på beløb, der overdrages for sent, mener Retten, at der bør findes en balance mellem medlemsstaternes incitament til at overholde deres betalingsforpligtelser og proportionalitetsprincippet. Retten er derfor tilfreds med forslaget om at begrænse stigningen i rentesatsen.

Mulighed for at fritage medlemsstaterne for økonomisk ansvar i tilfælde af henstand med bogføring eller udskudt anmeldelse af toldskylden for ikke at påvirke strafferetlige undersøgelser

18. I henhold til artikel 13, stk. 2, i forordning (EU, Euratom) nr. 609/2014 fritages medlemsstaterne for forpligtelsen til at overdrage egne indtægter til Kommissionen svarende til de fastlagte fordringer, der viser sig uinddrivelige enten i) på grund af force majeure eller ii) af andre grunde, som ikke kan tilskrives dem.

19. Kommissionen foreslår, at der tilføjes et afsnit, hvorefter medlemsstaterne desuden fritages for forpligtelsen til at overdrage beløbene i de tilfælde, hvor der er behov for at udsætte krediteringen eller anmeldelsen af gælden for ikke at påvirke en strafferetlig efterforskning. Denne fritagelse sker kun, når tre betingelser (11) er opfyldt.

20. Denne indføjelse stemmer efter Rettens opfattelse overens med en lignende reference i Unionens toldkodeks (12) og vil kunne give medlemsstaterne mulighed for bedre at beskytte EU's finansielle interesse. Der er imidlertid ingen harmoniseret definition på kriminalitet (og dermed strafferetlige efterforskninger) i medlemsstaterne. Desuden mener Retten, at de foreslåede betingelser er for åbne for fortolkning.

En forhøjelse af tærsklen for indberetning af uinddrivelige beløb

21. I henhold til forordning (EU, Euratom) nr. 609/2014 skal medlemsstaterne sende Kommissionen en meddelelse med oplysninger om tilfælde, hvor fastlagte fordringer på over 50 000 euro anses for uinddrivelige (13).

22. Kommissionen foreslår, at tærsklen fordobles til 100 000 euro for at lette den administrative byrde for Kommissionens tjenestegrene og for medlemsstaterne.

23. Retten hilser denne ændring velkommen og noterer, at tærsklen ikke er blevet ændret siden 2004 (14). Kommissionen har beregnet den nye tærskel på grundlag af historiske data med henblik på at reducere den administrative byrde uden unødigt at bringe de beløb, der er på spil, i fare. Retten noterer også, at Kommissionen stadig kan vurdere sagerne under de årlige inspektioner i medlemsstaterne.

KONKLUSION

24. De foreslåede ændringer af forordning (EU, Euratom) nr. 609/2014 bør kunne forbedre den nuværende situation for så vidt angår procedurerne for overdragelse af beløbene vedrørende egne indtægter.

Vedtaget af Afdeling IV, der ledes af Milan Martin CVIKL, medlem af Revisionsretten, i Luxembourg på mødet den 11. november 2015. På Revisionsrettens vegne Vítor Manuel da SILVA CALDEIRA Formand

(1) COM(2015) 447 final af 14. september 2015.

(2) Udtalelse nr. 7/2014 (EUT C 459 af 19.12.2014, s. 1), nr. 2/2012 (EUT C 112 af 18.4.2012, s. 1), nr. 2/2008 (EUT C 192 af 29.7.2008, s. 1), nr. 2/2006 (EUT C 203 af 25.8.2006, s. 50), nr. 4/2005 (EUT C 167 af 7.7.2005, s. 1) og nr. 7/2003 (EUT C 318 af 30.12.2003, s. 1).

(3) Rådets forordning (EU, Euratom) nr. 609/2014 af 26. maj 2014 om metoderne og proceduren for overdragelse af de traditionelle egne indtægter og egne indtægter fra moms og BNI og om foranstaltningerne for at opfylde likviditetskrav (EUT L 168 af 7.6.2014, s. 39).

(4) Rådets forordning (EF, Euratom) nr. 1150/2000 af 22. maj 2000 om gennemførelse af afgørelse 2007/436/EF, Euratom om ordningen for Fællesskabernes egne indtægter (EFT L 130 af 31.5.2000, s. 1), senest ændret ved forordning (EU, Euratom) nr. 1377/2014 (EUT L 367 af 23.12.2014, s. 14).

(5) Rådets afgørelse 2014/335/EU, Euratom af 26. maj 2014 om ordningen for Den Europæiske Unions egne indtægter (EUT L 168 af 7.6.2014, s. 105).

(6) Afgørelse 2014/335/EU, Euratom og forordning (EU, Euratom) nr. 609/2014 finder anvendelse med tilbagevirkende kraft fra 1. januar 2014.

(7) Hvert år skal medlemsstaterne indsende ajourføringer af deres BNI- og momsoplysninger for de år, hvor der stadig kan ske ændringer (fire år) eller afklare spørgsmål, der giver anledning til forbehold. Kommissionen anvender disse oplysninger til at foretage en ny beregning af medlemsstaternes moms- og BNI-bidrag for de forudgående år.

(8) På grundlag af moms- og BNI-dataene for år n – 1 og de forudgående år, som medlemsstaterne har indsendt til Kommissionen i år n, jf. artikel 7, stk. 1, i Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (EFT L 155 af 7.6.1989, s. 9)og artikel 2, stk. 2, i Rådets forordning (EF, Euratom) nr. 1287/2003 af 15. juli 2003 om harmonisering af bruttonationalindkomsten i markedspriser (BNI-forordningen) (EUT L 181 af 19.7.2003, s. 1).

(9) Indvirkningen på Kommissionens budget og regnskab vil være lig nul. Medlemsstaterne vil kun skulle betale (eller modtage) de beløb, der er beregnet under hensyntagen til deres respektive BNI-andel.

(10) Jf. artikel 2, stk. 2, i forordning (EF, Euratom) nr. 1287/2003.

(11) Det drejer sig om følgende betingelser:

a) De strafferetlige efterforskninger er berettigede ud fra et ønske om at beskytte Unionens finansielle interesser

b) De strafferetlige undersøgelser gennemføres omhyggeligt

c) Nationale skatter og afgifter behandles ikke mere favorabelt end de uinddrivelige fordringer.

(12) Jf. artikel 102, stk. 3, og artikel 105, stk. 6, i Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (EUT L 269 af 10.10.2013, s. 1).

(13) Dette refererer til de bogføringer, der afskrives i regnskaberne over traditionelle egne indtægter som uinddrivelige. Kommissionen undersøger tilfældene og vurderer, om betingelserne i artikel 13, stk. 2, i forordning (EU, Euratom) nr. 609/2014 finder anvendelse, så medlemsstaterne kan fritages for forpligtelsen til at overdrage Kommissionen de pågældende beløb.

(14) Jf. artikel 1, stk. 13, i Rådets forordning (EF, Euratom) nr. 2028/2004 af 16. november 2004 om ændring af forordning (EF, Euratom) nr. 1150/2000 om gennemførelse af afgørelse 94/728/EF, Euratom om ordningen for Fællesskabernes egne indtægter (EUT L 352 af 27.11.2004, s. 1).